《次韵俞如问旅思送之游松江》
元代·方回

芰制荷纫未絮衣，溪船信宿自堪归。
倚门尚尔嗟行役，抱瓮元来久息机。
江阔天遥鸿雁断，日斜岁暮稻梁稀。
芋炉有地煨风雪，骨肉团栾夜共围。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。